SL Uradni list Evropske unije C 324/5

Končno poročilo pooblaščenca za zaslišanje (1)

COMP/39.525 – Telekomunikacja Polska

2011/C 324/06

OZADJE

Osnutek sklepa se nanaša na zlorabo prevladujočega položaja po členu 102 PDEU s strani prvotnega poljskega telekomunikacijskega podjetja, Telekomunikacja Polska SA (v nadaljnjem besedilu: TP) na medoperaterskem trgu širokopasovnega dostopa do interneta.

Zadeva izhaja iz preiskave, ki jo je Komisija začela izvajati po ex officio. Septembra 2008 so bile opravljene inšpekcije v prostorih podjetja TP v Varšavi na Poljskem. Nato se je aprila 2009 (2) začel postopek.

PISNI POSTOPEK

Obvestilo o nasprotovanju

Obvestilo o nasprotovanju je bilo podjetju TP poslano 1. marca 2010. Komisija je v obvestilu o nasprotovanju predhodno ugotovila, da je prevladujoči telekomunikacijski operater alternativnim operaterjem zavračal plačljivi dostop do svojih grosističnih širokopasovnih storitev v različnih stopnjah postopka, s čimer je škodil konkurenci in uporabnikom na maloprodajnem trgu širokopasovnega dostopa do interneta na Poljskem. Kršitev naj bi se začela, ko je podjetje TP sprožilo prva pogajanja za sklenitev pogodb o dostopu 3. avgusta 2005, in je ob priglasitvi obvestila o nasprotovanju še trajala.

Dostop do dokumentacije

Dostop do preiskovalne dokumentacije je bil omogočen, in sicer z dvema zgoščenkama DVD, ki sta bili 8. marca 2010 poslani podjetju TP.

Podjetje TP ni imelo pripomb glede dostopa do dokumentacije.

Podaljšanje roka za odgovor na obvestilo o nasprotovanju

Naslovniku obvestila o nasprotovanju je bilo prvotno odobreno, da v osmih tednih od prejetja spisa Komisije na zgoščenki DVD predloži svoje pisne pripombe na obvestilo o nasprotovanju.

Podjetje TP je zahtevalo podaljšanje roka, kar sem odobril zlasti zato, ker je po dogovoru z GD za konkurenco pripravljalo zaveze in odgovor na obvestilo o nasprotovanju. Zato je bil rok podaljšan za štiri tedne v skladu z rokom za zaveze, kot to določa osnutek dokumenta o najboljših praksah (3). Podjetje TP je odgovorilo pravočasno.

USTNI POSTOPEK

Ustno zaslišanje

Podjetje TP je uporabilo svojo pravico do ustnega zaslišanja. To je bilo pozneje, kot je bilo prvotno načrtovano (v juliju), in sicer na zahtevo podjetja, saj je želelo, da se vsi njegovi ključni predstavniki vrnejo z dopusta. Zato je bilo zaslišanje 10. septembra 2010. Trajalo je ves dan.

Dve zainteresirani tretji stranki sta sodelovali na zaslišanju: Krajowa Izba Gospodarcza Elektroniki i Telekomunikacji (v nadaljnjem besedilu: KIGEIT), poljska gospodarska zbornica za elektroniko in telekomunikacije, ter Netia SA, alternativni operater. Komisija je na zaslišanje povabila tudi nacionalni regulativni organ (v nadaljnjem besedilu: UKE), ki se ga je udeležil.

Med ustnim zaslišanjem je podjetje TP trdilo, da je bilo med drugim za nekatera ravnanja že predmet preiskav in posredovanj na Poljskem, ki jih je Komisija začela na podlagi pravil konkurence EU. S sklepom Komisije bi se tako kršila temeljna pravica, da se za isto kaznivo dejanje kazensko ne preganja ali kaznuje dvakrat (ne bis in idem). Ker je bila zahteva zadostno utemeljena, sem jo v skladu s členom 13 (4) omenil v svojem poročilu. Trditev je ocenjena v osnutku sklepa in se upošteva pri višini predlagane globe.

Podjetje TP je tudi trdilo, da je domnevna kršitev prenehala po podpisu sporazuma med podjetjem TP in organom UKE dne 22. oktobra 2009.

DOPIS O NOVIH DEJSTVIH

Po ustnem zaslišanju je Komisija opravila dodatno ugotavljanje dejstev, da bi preverila, ali je kršitev dejansko prenehala, kot to trdi podjetje TP. Njegove ugotovitve so navedene v dopisu o dejstvih z dne 28. januarja 2011. Na zahtevo podjetja TP, ki sem jo delno sprejel, sem izvirni štiritedenski rok za odgovor podaljšal za dodatni teden. Podjetje TP je pravočasno odgovorilo 7. marca 2011.

OSNUTEK SKLEPA

Glavna sprememba glede na obvestilo o nasprotovanju je, da Komisija meni, da kršitev ni trajala do 1. marca 2010 oziroma še dlje, saj je to datum priglasitve obvestila o nasprotovanju. V sklepu je zdaj navedeno, da je kršitev trajala do 22. oktobra 2009, ko sta podjetje TP in organ UKE sklenila sporazum.

Menim, da se osnutek sklepa nanaša le na ugovore, o katerih je podjetje TP imelo priložnost izraziti svoje mnenje.

Ob upoštevanju zgoraj navedenega menim, da so bile pravice strank do zaslišanja v tej zadevi spoštovane.

V Bruslju, 20. junija 2011 Michael ALBERS

(1) V skladu s členoma 15 in 16 Sklepa Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001, str. 21).

(2) Na podlagi člena 2(1) Uredbe Sveta (ES) št. 773/2004 in člena 11(6) Uredbe Sveta (ES) št. 1/2003.

(3) Glej http://ec.europa.eu/competition/consultations/2010_best_practices/best_practice_articles.pdf

(4) Sklep Komisije (2001/462/ES, ESPJ) z dne 23. maja 2001 o mandatu pooblaščenca za zaslišanje v nekaterih postopkih o konkurenci (UL L 162, 19.6.2001, str. 21).